**הדרכה למניעת נפילות למטופל/ת בתא לחץ**

מטופל/ת יקר/ה,

מידע זה נועד לעזור לך ולמשפחתך לשמור על בטיחותך ולמנוע נפילות בעת ביקורך לצורכי טיפול בתא לחץ.

**כיצד תגן על עצמך מפני נפילות בזמן טיפול בתא לחץ?**

* בהגיעך למרפאה אנא ידע/י את הצוות המטפל אם נפלת בחודשיים האחרונים ומה היתה סיבת הנפילה.
* במידה והנך זקוק/ה למשקפי ראייה אנא הקפד/י להשתמש בהם בתוך תא הלחץ.
* מאחר ולא ניתן להכניס מכשירי שמיעה לתא הלחץ, לפני תחילת כל טיפול עליך ליידע את האחות אם הנך סובל מליקוי שמיעה.
* בכניסה וביציאה מהתא, יש לשים לב למדרגה ולהפרשי הגובה בדלת הכניסה.
* חשוב להקפיד לאכול משהו קל לפני הטיפול למניעת "נפילות סוכר" בזמן הטיפול או לאחריו.
* יש לשים לב שצינורות החמצן יבשים וללא מים, בכדי למנוע טפטוף מים על הרצפה ומניעת החלקה.
* אם במהלך הטיפול בתא לחץ, או בסיומו, הנך חש/ה סחרחורת, הפרעה בראייה, הפרעה בשמיעה, או חוסר יציבות, אנא בקש/י סיוע מאנשי הצוות או מהמלווה עימו הגעת לטיפול.
* אין להתנייד בכוחות עצמך ללא מלווה.
* במידה והנך זקוק/ה להרמת רגל יש לבקש שרפרף מהאחות בתא, לפני הכניסה.
* יש לקום לאט ובאופן הדרגתי ממצב של ישיבה לעמידה.
* אין לטפס על כיסא או דרגש כדי לבדוק את האוזניות או התחנות, בקש/י את עזרתה של האחות בתא.
* חשוב להיזהר ממכשולים בדרך, להביט סביבך וללכת לאט.
* הזהר/י מהחלקה – יש לשים לב לשילוט המתריע על ריצפה רטובה.
* במידה והנך משתמש/ת באביזרי עזר לניידות (הליכון/קביים/כיסא גלגלים) השתמש/י בהם עד להגעתך לתא עצמו. עם הכניסה לתא, יש להשאיר את האביזר בידי המלווה שלך או ליד דלת הכניסה של התא – מחוץ לתא.

**אם הנך חש/ה ברע: כאב, חולשה, סחרחורת, עילפון, או תחושה כללית רעה –**

**יש לפנות מיד לקבלת עזרה מצוות המרפאה!**

נשמח לענות לשאלות נוספות

**צוות המכון לרפואה היפרבארית – תא לחץ**